b'\n_START_ARTICLE_\nNanumbat\n_START_PARAGRAPH_\nNanumbat ovat gurilaista kielt\xc3\xa4 puhuva kansa Ghanan it\xc3\xa4osassa Daka- ja Otijokien v\xc3\xa4lill\xc3\xa4. Heit\xc3\xa4 on noin 50\xc2\xa0000 henke\xc3\xa4._NEWLINE_Legendojen mukaan nanumbat saapuivat nykyiselle asuinalueelleen koillisesta, mahdollisesti Hausamaasta. Varsinkin ennen siirtomaa-aikaa heid\xc3\xa4n kehitykseens\xc3\xa4 vaikuttivat voimakkaasti dagombat. 1400\xe2\x80\x931800-luvuilla nanumboilla oli oma valtio, jonka keskuksena toimi Bimbilla. Nyky\xc3\xa4\xc3\xa4n alueella ovat enemmist\xc3\xb6n\xc3\xa4 konkombat, joiden kanssa tapahtui verisi\xc3\xa4 yhteenottoja vuonna 1981._NEWLINE_Kansan p\xc3\xa4\xc3\xa4elinkeinot ovat maanviljely ja karjanhoito. T\xc3\xa4rkeimm\xc3\xa4t viljelykasvit ovat jamssi, maissi, hirssi, fonio, durra, riisi, maap\xc3\xa4hkin\xc3\xa4, pavut ja vihannekset. Lis\xc3\xa4ksi harjoitetaan k\xc3\xa4sity\xc3\xb6ammatteja, mets\xc3\xa4styst\xc3\xa4, kalastusta ja ker\xc3\xa4ily\xc3\xa4. Ruokavalio k\xc3\xa4sitt\xc3\xa4\xc3\xa4 kasvis- ja maitoruokia. Tiiviisti rakennetut kyl\xc3\xa4t koostuvat py\xc3\xb6reist\xc3\xa4 olkikattoisista savitiilitaloista. Miehet pit\xc3\xa4v\xc3\xa4t pitki\xc3\xa4 lyhythihaisia paitoja ja naiset lannehameita._NEWLINE_Perinteinen yhteiskunta perustuu suurperheiden muodostamiin kyl\xc3\xa4yhteis\xc3\xb6ihin, patrilineaarisiin sukuihin ja soturij\xc3\xa4rjestelm\xc3\xa4\xc3\xa4n. Avioliitto on virilokaalinen, polygynia ja ostoavioliitto ovat yleisi\xc3\xa4. Suurin osa nanumboista harjoittaa perinteist\xc3\xa4 uskontoa, johon kuuluu esi-isien ja luonnonvoimien palvontaa, noituutta ja taikaesineit\xc3\xa4. Osa on sunnimuslimeja, osa katolisia tai protestantteja.'